Christian Friis Bach (V), 2025-12-05:
Mange tak for det.
Tak for forslaget.
Man kan vælge at have en skattepolitisk tilgang til forslaget; det gjorde udenrigsministeren.
Som hr. Lars Boje Mathiesen formulerede det, er det her et principielt skridt imod en, som der står, mere borgernær og valgfri skattepolitik.
Man kan jo spørge, hvad de næste skridt så bliver, ligesom udenrigsministeren også sagde.
Hr. Lars Boje Mathiesen sagde jo, at det ikke skulle gælde sundhed, men man kan netop spørge: Hvad med forsvaret?
Hvad med bidraget til Ukraine, hvoraf en del også finansieres af det danske udviklingssamarbejde?
Hvad med bidraget til EU, som vi jo er forpligtet til at betale i kraft af vores medlemskab?
Eller hvad med det pålignede bidrag til FN, som jo betales gennem udviklingssamarbejdet, FN's arbejde for fred, stabilitet og menneskerettigheder, og det pålignede bidrag, som går til FN's budget og de fredsbevarende operationer og er med til at opretholde hele FN's eksistens og virkemåde?
Skal det også være noget, man kan krydse af på en forskudsopgørelse, altså om man vil bidrage til det?
Så det er den skattepolitiske grund til det, for det mener vi ikke i Venstre.
Vi mener, at det internationale samarbejde er en afgørende del af Danmarks forpligtigelser og også en afgørende del af det danske engagement for en fredelig og stabil verden.
Det er afgørende, at vi bidrager til det.
Så kan man også tage den del af forslaget, som handler om, at det her vil gøre, at man så giver med hjertet i stedet for af tvang, som der står.
Det rejser jo en principiel diskussion om, hvordan vi ser det danske udviklingssamarbejde.
Man kan jo godt anskue det som noget, man gør med hjertet som almisser til borgere i nød.
Den del skal der være plads til, og det er en del af det danske internationale engagement, men man kan også vende det om og sige, at det her er en helt naturlig del af et internationalt samarbejde, altså at vi bidrager til at udligne nogle af de forskelle, der er, og at vi ser det som led i de forpligtigelser, vi har underlagt os helt grundlæggende ved at underskrive FN's menneskerettighedserklæringer og -konventioner, hvor der står, at alle mennesker i verden har ret til et sted at bo, og at de skal kunne komme til en læge og skal have mad og vand.
Altså, det er en mere rettighedsbaseret tilgang til hele udviklingssamarbejdet, som er afspejlet i de strategier og love, som vi har vedtaget på det her område.
For vi tilsiger, at man skal have nogenlunde lige gode forhold, hvis man skal i skole eller på plejehjem i Nordjylland, som hvis man skal det i Gentofte.
Det kan også sammenlignes med det, vi gør i Europa med samhørighedsmidlerne, og de udligningsmekanismer, der findes i det europæiske samarbejde, hvor vi tilsiger, at i de områder, hvor væksten måske er gået i stå og der er mangel på arbejdspladser og lav indkomst, forsøger vi at skabe en vis udligning som del af et forpligtende fællesskab i Europa.
Det er en naturlig del af det europæiske samarbejde.
Helt tilsvarende kan og bør man, synes jeg, se vores bidrag til verden som en del af et forpligtende internationalt samarbejde, hvor vi udligner nogle af de forskelle og håndterer nogle af de udfordringer og problemer, der måtte være i verden, i fællesskab.
Så det er en slags globale bloktilskud, vi her har med at gøre, og det er en helt naturlig del af et stærkt og forhåbentlig i fremtiden endnu stærkere internationalt samarbejde.
Der er stor ustabilitet, der er krige, der er klimaudfordringer i verden, som skaber ustabilitet.
Det vil påvirke verden, og det vil påvirke verdens lande, men det vil også påvirke os selv.
Hvis ikke vi bidrager på forpligtende vis til at forsøge at håndtere det, tror jeg at vi kan være rimelig sikre på, at de udfordringer vil vokse i fremtiden.
Derfor skal vi engagere os, og derfor er udviklingssamarbejdet og de bidrag, vi giver til verden, en helt naturlig del af at være en del af en verden og at engagere sig i en verden.
Derfor bakker vi i Venstre op om det udviklingssamarbejde, vi har, og de 0,7 pct., som vi er blevet enige om at afsætte til det.
Vi bakker op om den mere gennemsigtige og resultatorienterede strategi, vi lige har lavet for udviklingssamarbejdet, herunder i øvrigt et stærkere fokus på investeringer, handel og vækst.
Det gør vi, fordi det er en naturlig del af det internationale samarbejde, men også, fordi det er til gavn for Danmark, for vores fred og vores fremgang og i virkeligheden også for vores virksomheder.
Tak for ordet.